Oppenheimer: Pandangan Pertama Cillian Murphy Dalam Filem Biopik Terbaru Christopher Nolan
Universal Pictures dan Syncopy telah mendedahkan pandangan pertama Oppenheimer, sebuah filem drama biografi terbaru Christopher Nolan. Gambar tersebut, yang anda boleh lihat dibawah, menawarkan pandangan pertama Cillian Murphy sebagai watak utama J. Robert Oppenheimer, seorang saintis yang mengetuai penciptaan bom atom pertama. Dengan pendedahan gambar pertama ini, menandakan Oppenheimer telah memulakan penggambarannya.  Oppenheimer berdasarkan buku pemenang Hadiah Pulitzer, American Prometheus: The Triumph and Tragedy of J. Robert Oppenheimer karya Kai Bird dan mendiang Martin J. Sherwin. Christopher Nolan menulis lakon layar dan mengarahkan filem ini, dengan Universal Pictures menjadi pengedar rasmi untuk pasaran seluruh dunia. Emma Thomas, Charles Roven dan Nolan akan berkhidmat sebagai penerbit.  American Prometheus: The Triumph and Tragedy of J. Robert Oppenheimer American Prometheus: The Triumph and Tragedy of J. Robert Oppenheimer J. Robert Oppenheimer adalah ahli teori fizik Amerika dan profesor fizik yang menjadi ketua Makmal Los Alamos sewaktu Perang Dunia Kedua. Dia merupakan salah seorang saintis yang dikreditkan sebagai “bapa bom atom” untuk peranan mereka dalam Projek Manhattan – iaitu projek rahsia untuk penciptaan senjata nuklear pertama. Oppenheimer juga terkenal dengan kata-katanya, “Sekarang saya menjadi Kematian, pemusnah dunia,” merujuk pada kitab suci Hindu Bhagavad Gita setelah berjaya meletupkan bom atom pertama pada 16 Julai 1945. Filem ini menampilkan barisan pelakon bintang seperti Cillian Murphy (Peaky Blinders), Emily Blunt (Edge of Tomorrow), Robert Downey Jr. (Avengers: Endgame), Matt Damon (Good Will Hunting), Rami Malek (Bohemian Rhapsody), Florence Pugh (Midsommar), Josh Hartnett (Pearl Harbor), Benny Safdie (Good Time), Dane DeHaan (Chronicle), Jack Quaid (The Boys), Dylan Arnold (You Season 3), dan ramai lagi.